**PEMULIHARAAN IKAN YU PERLU PENDEKATAN HOLISTIC**

 November 10, 2016, Thursday

***Henti pengambilan sirip sahaja tidak dapat selamat populasi yu, seluruh tubuh ikan boleh dimakan***

// Oleh Patricia Gari //

The Borneo Post

KUCHING: Satu pendekatan yang holistik harus diambil bagi memastikan populasi ikan yu atau jerung di perairan negara tidak pupus pada masa akan datang.

Pakar hidupan marin yang juga Pensyarah Sains dan Teknologi Sumber Universiti Malaysia Sarawak (UNIMAS) Dr Aazani Mujahid berkata populasi ikan yu tidak dapat diselamatkan dengan hanya menghentikan pengambilan siripnya kerana seluruh tubuh ikan itu boleh dimakan.

Menurutnya daging ikan yu boleh didapati di pasaran malah dihidang sebagai perasa mi kolok Sarawak.

“Kita sering melihat daging ikan yu segar dijual di pasar ikan, daging ikan yu kering malah daging ikan yu masin. Adakah  dengan tidak memakan siripnya akan membantu memulihari populasi ikan ini?

“Justeru satu pendekatan menyeluruh amat perlu dengan mengambil kira perbezaaan wilayah, budaya dan norma-norma tempatan akan membantu menjayakan usaha ini,” katanya.

Beliau berkata demikian sebagai mengulas kempen Tabung Hidupan Liar Sedunia-Malaysia #myfinmylife, bertujuan mengubah senario ketika ini iaitu pengambilan sirip ikan yu yang tinggi di Malaysia.

Kempen itu melibatkan orang ramai dan ahli perniagaan agar sebulat suara berikrar tidak makan sup atau produk-produk berasaskan sirip ikan yu.

Ia juga bertujuan meningkatkan kesedaran dalam kalangan 20,000 restoran untuk  menghentikan penjualan sup ikan yu dan hampir sejuta rakyat negara ini menyokong seruan ‘tiada sup sirip ikan yu ‘.

Menurut Tabung Hidupan Liar Sedunia Malaysia terdapat kira-kira 63 spesies ikan yu ditemui di perairan negara, antaranya Blacktip Reef Shark (Carcharhinus Melanopterus), Whitetip Reef Shark (Triaenodon Obsus) danTawny Nurse Shark (Nebrius Ferrugineus) yang biasa lihat.

“Ikan yu Tawny Nurse, spesies yang sering kita lihat dijual di pasar.

Habitatnya ialah di perairan tropika seperti Malaysia dan ia sangat terdedah kepada ancaman hari ini.

“Mungkin siripnya dijual kepada pembida tertinggi tetapi saya percaya riwayat ikan yu atau jerung ini tidak hanya berakhir di restoran tetapi pinggan seseorang,” kata Aazani.

Namun tegasnya, untuk berlaku adil kepada komuniti nelayan, penangkapan ikan yu mungkin tidak disengajakan, ia tersangkut dalam jaring mereka.

“Bagi komuniti nelayan, apa yang terperangkap di dalam jaring mereka adalah hasil tangkapan tanpa mengira spesies (ikan),” katanya.